જરૂરી નથી કે અભણ, નશાખોર અને બેરોજગાર વ્યક્તિઓ જ આવું કરતી હોય. કેટલીકવાર સભ્ય દેખાતી વ્યક્તિઓ પણ અણછાજતો સ્પર્શ કરી લેતી હોય છે. જો કે હવે આવી જાતીય સતામણી કે અપશબ્દો બોલીને છેડતી કરનારાઓને સજા થઈ શકે એવા કાયદા બન્યા છે તેનાથી અનેક સ્ત્રીઓ અજાણ છે. વળી આવી ઘટના ફક્ત મુંબઈ કે ભારતમાં જ નથી બનતી પણ વિશ્ર્વભરમાં બને છે. સ્ત્રીઓને રસ્તામાં ચાલતાં હાથ લગાડવો, પિન્ચ એટલે કે ચૂંટલો ખણવો, એ તો સામાન્યપણે થતું જ હોય છે પણ જાહેરમાં સ્ત્રીઓ કે બાળકીઓની સામે જોઈને કેટલાક પુરુષો માસ્ટરબેટ કરવાની હિંમત પણ કરે છે. આ બાબત કેટલી જુગુપ્સાપ્રેરક અને કેટલી ઘૃણાસ્પદ હોય છે તે સ્ત્રીઓ અનુભવતી હોય છે, પરંતુ આના વિશે ક્યારેય વાત થતી નહોતી કે લખાતું પણ નહીં. મોટાભાગની સ્ત્રીઓ જેમને આવા અનુભવો થાય છે તે ચૂપ રહેવાનું પસંદ કરે છે કે તેને નજરઅંદાઝ કરે છે. આવું મોટેભાગે નાની શાળાએ જતી બાળકીઓ સાથે બનતું હોય છે અને તેઓ ભયભીત થઈને ચૂપ બેસી રહે છે. લંડનની ટ્યુબમાં, ઈટલીની બસોમાં કે અમેરિકાની બજારમાં પણ પુરુષો રસ્તે ચાલતાં કે કાર કે ઝાડની આડશે છોકરીઓને જોઈને માસ્ટરબેટ કરતાં હોય છે. એવરીડે સેક્સિઝમ નામનો ઓનલાઈન પ્રોજેક્ટ ચારેક વરસ પહેલાં પ્રચલિત હતો તેમાં દુનિયાભરની સ્ત્રીઓએ ટ્વિટ કરીને પોતાના અનુભવો લખી મોકલ્યા હતા. ઈંગ્લેડમાં ખાસ આવા વર્તન વિરુદ્ધ ૨૦૦૦ની સાલથી ઝુંબેશ ચાલે છે. ત્યાં ૨૭ ટકા ફરિયાદો જાહેરમાં માસ્ટરબેટ કરવાની નોંધાઈ છે. ચર્ચગેટમાં સ્ત્રીના ડ્રેસ પર સ્ખલન કરવામાં આવ્યું તો ઈટલીમાં એક સ્ત્રીએ લખ્યું છે કે તેના લાંબા વાળ પર સિનેમા હોલમાં સ્ખલન થયું હતું. આવા અનેક કિસ્સાઓ દુનિયાભરની સ્ત્રીઓ અનુભવે છે. આનો એક જ ઉપાય છે કે તમારી દીકરીઓને શીખવાડો કે જે સમયે આવું કશું પણ તમારી સામે બને કે તરત જ બૂમો પાડો અને તે વ્યક્તિને ઉઘાડો પાડો. આવું કોઈપણ વર્તન સાંખી ન લેવું કે તે માટે પોતાને ગુનાહિત ન અનુભવવી. સામી વ્યક્તિને પકડો અને પોલીસને હવાલે કરો. મોબાઈલમાં તેનો ફોટો પાડીને સોશિયલ મીડિયામાં જાહેર કરો.